На основу члана 28. став 8. Закона о локалним изборима („Службени гласник РС”, бр. 129/07, 34/10 – одлука УС, 54/11, 12/20 и 16/20- аутентично тумачење),

Изборна комисија општине Жабари, на седници одржаној 05. 03. 2020. године, донела је

**О Д Л У К У**

**о штампању гласачких листића и осталог изборног материјала**

1. **ШТАМПАЊЕ ГЛАСАЧКИХ ЛИСТИЋА И ОСТАЛОГ ИЗБОРНОГ МАТЕРИЈАЛА**
   1. Гласачки листићи за избор одборника Скупштине општине Жабари и остали изборни материјал штампаће се у Кушиљеву, у штампарији DRUŠTVА ZA SPOLJNU I UNUTRAŠNJU TRGOVINU GRAFOMADA DOO KUŠILJEVO, ул. Моравска 10 - Кушиљево, са којом је закључен Уговор бр. 065-2/2020-01 од 04.03.2020. године.
   2. Број гласачких листића који се штампају, њихов текст, облик, боју и изглед утврђује изборна комисија општине Жабари (у даљем тексту: Комисија). Број гласачких листића који се штампају мора бити једнак броју бирача уписаних у бирачки списак.
   3. Пре почетка штампања гласачких листића, Комисија утврђује број резервних гласачких листића, који не може бити већи од 0,3% од укупног броја гласачких листића. О броју резервних гласачких листића Комисија доноси решење.
   4. Штампање гласачких листића надзире Комисија.
2. **ПРИПРЕМА ЗА ШТАМПАЊЕ ГЛАСАЧКИХ ЛИСТИЋА**
   1. После доношења одлуке о тексту, облику и изгледу гласачког листића Комисија сачињава узорак гласачког листића који оверава председник Комисије својим потписом и печатом Комисије.
   2. Оверени узорак гласачког листића предаје се штампарији, која на основу њега израђује офсет плоче.
   3. Процес штампања започиње, у присуству овлашћених представника Комисије и овлашћених подносилаца изборних листи, стављањем офсет плоча у машине за штампање.
   4. По пуштању у погон штампарских машина, први примерци гласачких листића се на лицу места уништавају све док се не одштампа гласачки листић који задовољава оптималне графичке стандарде.
   5. Први одштампани гласачки листић који испуњава оптималне графичке стандарде, представник Комисије упоређује са овереним узорком гласачког листића.
   6. Пошто утврди да је одштампани примерак гласачког листића подударан са овереним узорком, представник Комисије својим потписом одобрава штампање гласачких листића у утврђеном броју примерака.
   7. Одмах по завршетку штампања, Комисија коју чине представници Комисије, овлашћени представници подносилаца изборних листа и штампарије, уништава компјутерску припрему за израду офсет плоча и офсет плоче.
   8. О уништавању компјутерске припреме и офсет плоча саставља се записник, а уништене офсет плоче се предају Комисији.
3. **ПРАВО НАДЗОРА**

3.1.Штампање гласачких листића надзире Комисија преко својих чланова.

3.2.Комисија је дужна да обезбеди јавност штампања гласачких листића.

3.3.Овлашћени представници подносилаца изборних листа имају право да присуствују штампању, бројању и паковању гласачких листића и достављању гласачких листића Комисији и бирачким одборима.

3.4.Комисија је дужна да благовремено обавести подносиоце изборних листа о томе да њихови представници имају право да присуствују штампању, бројању, паковању и достављању гласачких листића, као и о томе где се одвијају и кад почињу те радње.

**4. УПОТРЕБА ЈЕЗИКА И ПИСМА**

4.1.Текст гласачког листића и преосталог материјала за спровођење избора штампа се на српском језику, ћирилицом.

**5. СТУПАЊЕ НА СНАГУ**

5.1.Ову Одлуку објавити у „Службеном гласнику општине Жабари“ и исту објавити на званичној итернет презентацији општине Жабари.

Број: 013-09/2020-01

Датум: 05.03.2020.год.

Жабари

**ИЗБОРНА КОМИСИЈА ОПШТИНЕ ЖАБАРИ**

**ПРЕДСЕДНИК**

**М.П. адв. Небојша Миси**ћ